LESNINA MG OPREMA, D.D.

Gospa

Marta Pilko

E.: marta.pilko@lesnina-mg.si

Številka: 090-106/2022/4

Datum: 26. 10. 2022

**Zadeva: Uporaba Zakona o dostopu do informacij javnega značaja – odgovor ministrstva**

Zveza: vaš dopis z dne 6. 10. 2022

Spoštovani,

prejeli smo vaš dopis, v katerem sprašujete, ali lahko zaradi suma nepravilnosti pri postopku oddaje javnega naročila kot ponudnik zahtevate informacijo javnega značaja vezano na sledljivost vpogledov naročnika v e-dosjeje. Navajate, da gre za oddane ponudbe po postopku javnega naročanja JN003821/2022 in JN005988/2022 »IZVEDBA GRADBENO OBRTNIŠKIH IN INŠTALACIJSKIH DEL ZA IZGRADNJO OBJEKTA:  »Zdravstvena postaja Magdalena». Želeli bi informacijo o datumu in uri vpogleda naročnika Mestne občine Maribor v e-dosjeje  za vse ponudnike in nominirane podizvajalce.

Ministrstvo za javno upravo v zvezi z zgoraj navedenim pojasnjuje, da Zakon o dostopu do informacij javnega značaja (v nadaljnjem besedilu: ZDIJZ)[[1]](#footnote-1) ureja postopek, ki **vsakomur omogoča** prost dostop in ponovno uporabo informacij javnega značaja, s katerimi razpolagajo državni organi, **organi lokalnih skupnosti**, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi).

Zavezanci po ZDIJZ morajo na zahtevo prosilcu posredovati vse informacije javnega značaja s katerimi razpolaga. Informacija javnega značaja je vsak dokument, s katerim organ razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Iz navedene definicije so razvidni trije osnovni pogoji, ki morajo biti kumulativno izpolnjeni, da lahko govorimo o obstoju informacije javnega značaja, in sicer:

1. informacija mora izvirati iz delovnega področja organa;
2. organ mora z njo razpolagati;
3. nahajati se mora v materializirani obliki.

Na podlagi ZDIJZ lahko vsak posameznik dostopa do tistih informacij, ki ne pomenijo ene od izjem, navedenih v 5.a členu in v prvem odstavku 6. člena ZDIJZ.

Če organ zahtevi ugodi, prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. Če je zahtevana informacija zavarovana skladno z zakonom, ki ureja avtorsko in sorodne pravico, in je imetnik pravic tretja oseba, organ v primeru iz prejšnjega odstavka prosilcu omogoči seznanitev z informacijo tako, da mu jo da zgolj na vpogled. Organ je v tem primeru prosilcu dolžan dati dovolj časa, da se seznani z njeno vsebino.

Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče

izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta (7. člen ZDIJZ).

Pravna podlaga za e-Dosje so določbe devetega do dvanajstega odstavka 77. člena ZJN-3 ([Zakon o javnem naročanju (pisrs.si)](http://www.pisrs.si/Pis.web/pregledPredpisa?id=ZAKO7086)), Pravilnik o enotnem informacijskem sistemu na področju javnega naročanja ([Pravilnik o enotnem informacijskem sistemu na področju javnega naročanja (pisrs.si)](http://www.pisrs.si/Pis.web/pregledPredpisa?id=PRAV13437)) ter Splošni pogoji za uporabo informacijskega sistema e-JN ([Pogoji uporabe (gov.si)](https://ejn.gov.si/aktualno/pogoji-uporabe.html)) ter Politika zasebnosti ([Politika zasebnosti (gov.si)](https://ejn.gov.si/aktualno/politika-zasebnosti.html)), ki jo uporabniki e-JN potrdijo ob registraciji v sistem oziroma ob prvi naslednji prijavi v sistem, ko se pogoji spremenijo.

Glede na to, da je naročnik Mestna občina Maribor zavezanec za dostop do informacij javnega značaja, in da kot uporabnik sistema e-JN, razpolaga s podatki o datumu in uri vpogleda v e-dosjeje  za vse ponudnike in nominirane podizvajalce v konkretnem primeru, predlagamo, da na Mestno občino Maribor naslovite zahtevo za dostop do informacij javnega značaja.

Ali so zahtevani podatki informacije javnega značaja mora proučiti zavezanec (v konkretnem primeru Mestna občina Maribor) sam. Zavezanec je dolžan slediti zahtevi prosilca in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. Zoper zavrnilno odločbo ima prosilec pravico do pritožbe o kateri odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Več o obveznostih organov po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)